Publication: Magyar Közlöny
Issue: MK-2008-180 (Year: 2008, Number: 180)
Era: 2004-2010
Section: 1977-es módosítása (1977. évi IV. törvény) a 94. számú
Paragraph Index: 2361

2. A bejegyzett élettársi kapcsolat és az alkotmányos egyenlõség A házasság alkotmányos védelme elõbb vázolt három lehetõségébõl a többségi határozat a másodikat választotta. Ezt nem tudom elfogadni, mert azt gondolom, hogy a házasság alkotmányos védelmének ez a változata (a harmadikról nem is beszélve) nem egyeztethetõ össze az alkotmányos demokrácia alapvetõ értékével: a társadalomban élõ emberek szabadságával és egyenlõségével – egyenlõ szabadságával és/vagy szabad egyenlõségével. Egyedül az elsõ változat tekinthetõ alkotmányosnak; a másik két változat elfogadása csak az alkotmányos jogok, az egyenlõ szabadság, igazolhatatlan korlátozásával lehetséges. A házasság alkotmányos védelmének gyengébb változata nem különböztet a házasságot választók és nem választók között, csak kötelezõvé teszi a törvényhozónak a mindenkori konvencionális házasság mint jogintézmény fenntartását. Az alkotmányos egyenlõség (mint egyenlõ méltóság) kérdése megkerülhetetlen az azonos nemûek párkapcsolatai jogi szabályozásának megítélésében. Az Alkotmánybíróság többször is világosan kifejezte, hogy a szexuális irányultság a személyiség része, így az emberi méltóság alkotmányos védelme illeti meg. E döntéseket – mint a

Source: https://magyarkozlony.hu/hivatalos-lapok/a265c9655816155ec4b47848d9720e7461510f0a/dokumentumok/ccc5ac59708ca5e70cbc077625b672c094745b68/letoltes